Dan Petrescu a început revoluția la CFR Cluj pentru stagiunea viitoare! Horia Ivanovici a dezvăluit în exclusivitate la FANATIK SUPERLIGA pe Prima Sport 1, chiar înaintea derby-ului cu FCSB, că ardelenii l-au transferat pe Mohammed Kamara de la Hapoel Haifa.
FANATIK a dezvăluit în exclusivitate că Dan Petrescu și-a făcut „lista de cumpărături” după revenirea la CFR Cluj, care costă 8 milioane de euro. Horia Ivanovici a dezvăluit în direct la TV că fosta campioană a României a bifat primul transfer pentru sezonul următor.
Ardelenii l-au adus pe Mohammed Kamara. Atacantul în vârstă de 26 de ani mai are contract cu Hapoel Haifa, în Israel, până pe 30 iunie 2024. Internaționalul liberian are o cotă de piață de 600.000 de euro.
„Au făcut primul transfer. Au luat un atacant liberian de la Hapoel Haifa. Mohammed Kamara, 26 de ani, 1,84 m. Are o cotă de piață de 600.000 de euro. În sezonul 2023/2024, atât cât s-a jucat în Israel, Kamara a marcat 6 goluri în 29 de meciuri.
A dat și 4 pase de gol. Un jucător rapid, un jucător iute. Este primul transfer al CFR-ului”, a dezvăluit Horia Ivanovici, la FANATIK SUPERLIGA pe Prima Sport 1.
Mohammed Kamara a debutat în fotbalul profesionist la Apache, în Statele Unite ale Americii. În ianuarie 2019, atacantul ajuns la 26 de ani a făcut pasul în Europa, în Germania, la Paderborn. După o nouă experiență în SUA, la LA Galaxy II, Mohammed Kamara a revenit definitiv pe „Bătrânul Continent”.
De-a lungul carierei, Mohammed Kamara a mai evoluat pentru Menemenspor, Hatayspor, FC Astana și Hapoel Haifa. Atacantul liberian a atins cea mai mare cotă de piață din carieră la începutul anului 2022: 2,4 milioane de euro la Hatayspor.
Kamara are și 3 apariții în naționala de fotbal a Liberiei. Atacantul are în palmares titlul în Kazakhstan alături de Astana. Atacantul în vârstă de 26 de ani dă randament excelent în banda stângă a ofensivei.
Neluțu Varga va trebui să facă un efort financiar consistent pentru a-i satisface nevoile lui Dan Petrescu, antrenorul alături de care CFR Cluj a câștigat 5 titluri de campioană la rând. De asemenea, „Bursucul” are o listă neagră de 8 jucători care vor pleca din Gruia în vară.